ЦIыхуми тхылъми ятеухуауэ
Налшык дэт Къэрал киноконцерт гъэлъэгъуапIэм гъатхэпэм и 6-м щекIуэкIынущ «Юрий Темирканов. Монолог» тхылъым теухуа пшыхь. Ар зи Iэдакъэм къыщIэкIа Хьэгуарэ Джамилэ, Юрэ и Iыхьлыхэр, ныбжьэгъухэр, лэжьэгъухэр тепсэлъыхьынущ дирижер цIэрыIуэм и хьэл-щэну, и цIыху щIыкIэу зыщыгъуазэхэм.
«Монолог»-м Iупхъуэр IуигъэкIуэту Темыркъаным и гъащIэм ухишэ пэлъытэщ, и гупсысэм и куууагъымрэ щIэныгъэшхуэ зэрыбгъэдэлъымрэ иджыри зэ наIуэ пщищIу. ГъащIэм, макъамэм, къыдэгъуэгурыкIуа цIыхухэм, и IэщIагъэм Темыркъаныр топсэлъыхь зэми уигъэнэщхъейуэ, зэми дунейр гуапэрэ гуауэу зэрызэхэлъыр зэрыхьэкъыр зыхыуигъащIэу, зэми гушыIэр ебэкIыу.
Интервьюхэр, тхыгъэхэр, фильмхэмрэ телесюжетхэмрэ щыжиIахэр къызэщIэзыкъуа тхылъыр гъэхьэзырыным илъэситI нэблагъэкIэ елэжьащ Джамилэ. Абы итщ сурэтрэ документу щэм щIигъу, я нэхъыбэр иджы япэу традзэу аращ.
Темыркъан Юрэ Хьэту и къуэм и гъащIэр щIэблэм я дежкIэ щапхъэщ, ехъулIэныгъэр укъызыхэкIа лъэпкъым и инагъ-цIыкIуагъым зэремылъытар, узыпэрыт Iуэхур фIыуэ плъагъумэ, лэжьыгъэм зыщумыдзеймэ, абы зэчийр щIыгъужмэ, нэхъ лъагапIэ ин дыдэми узэрынэсыфынур зыхозыгъащIэщ», — къыддогуашэ Печатымрэ цIыхубэ коммуникацэхэмкIэ къэрал комитетым и унафэщIым и къуэдзэ Хьэгуарэ Джамилэ. Абы зэрыжиIэмкIэ, тхылъым дэтхэнэ зыми къыщигъуэтынущ фIэгъэщIэгъуэнын; гъащIэм хуэзыгъэIущхэр Темыркъаным и псалъэхэм къызэрыхагъуэтэнуми шэч хэлъкъым.
КъБР-м ЩэнхабзэмкIэ и министерствэмрэ Печатымрэ цIыхубэ коммуникацэхэмкIэ къэрал комитетымрэ къызэрагъэпэщ пшыхьыр щIидзэным и пэ къихуэу пэIущIэм деж къыщызэIуахынущ Темыркъаным теухуа гъэлъэгъуэныгъэ. «Монолог» тхылъри абдеж щащэнущ. Пшыхьыр сыхьэт 16.00-м щIидзэнущ.
ДЖЭДГЪЭФ Маринэ.
